Lietuvos Respublikos Vyriausybė

nutarimas

DĖL LIETUVOS VIDUTINĖS TRUKMĖS LAIKOTARPIO FISKALINIO STRUKTŪRINIO PLANO IR METINĖS PAŽANGOS ATASKAITOS RENGIMO IR ĮGYVENDINIMO

2025 m. vasario 5 d. Nr. 48

Vilnius

Vadovaudamasi Lietuvos Respublikos Vyriausybės įstatymo 22 straipsnio 3 punktu, įgyvendindama 2024 m. balandžio 29 d. Europos Parlamento ir Tarybos reglamentą (ES) 2024/1263 dėl veiksmingo ekonominės politikos koordinavimo ir daugiašalės biudžeto priežiūros, kuriuo panaikinamas Tarybos reglamentas (EB) Nr. 1466/97, Lietuvos Respublikos Vyriausybė n u t a r i a:

1.	Sudaryti koordinacinę grupę Lietuvos vidutinės trukmės laikotarpio fiskaliniam struktūriniam planui (toliau – FSP) ir metinei pažangos ataskaitai (toliau – MPA) parengti ir įgyvendinti (toliau – Koordinacinė grupė):

1.1. Ministro Pirmininko patarėjas (Koordinacinės grupės pirmininkas);

1.2. finansų viceministras (Koordinacinės grupės pirmininko pavaduotojas);

1.3. Ministro Pirmininko patarėjas (pakaitinis narys – kitas Ministro Pirmininko patarėjas);

1.4. aplinkos viceministras arba Lietuvos Respublikos aplinkos ministerijos kancleris (pakaitinis narys – aplinkos viceministras arba Aplinkos ministerijos kancleris);

1.5. ekonomikos ir inovacijų viceministras arba Lietuvos Respublikos ekonomikos ir inovacijų ministerijos kancleris (pakaitinis narys – ekonomikos ir inovacijų viceministras arba Ekonomikos ir inovacijų ministerijos kancleris);

1.6. energetikos viceministras arba Lietuvos Respublikos energetikos ministerijos kancleris (pakaitinis narys – energetikos viceministras arba Energetikos ministerijos kancleris);

1.7. krašto apsaugos viceministras arba Lietuvos Respublikos krašto apsaugos ministerijos kancleris (pakaitinis narys – krašto apsaugos viceministras arba Krašto apsaugos ministerijos kancleris);

1.8. kultūros viceministras arba Lietuvos Respublikos kultūros ministerijos kancleris (pakaitinis narys – kultūros viceministras arba Kultūros ministerijos kancleris);

1.9. socialinės apsaugos ir darbo viceministras arba Lietuvos Respublikos socialinės apsaugos ir darbo ministerijos kancleris (pakaitinis narys – socialinės apsaugos ir darbo viceministras arba Socialinės apsaugos ir darbo ministerijos kancleris);

1.10. susisiekimo viceministras arba Lietuvos Respublikos susisiekimo ministerijos kancleris (pakaitinis narys – susisiekimo viceministras arba Susisiekimo ministerijos kancleris);

1.11. sveikatos apsaugos viceministras arba Lietuvos Respublikos sveikatos apsaugos ministerijos kancleris (pakaitinis narys – sveikatos apsaugos viceministras arba Sveikatos apsaugos ministerijos kancleris);

1.12. švietimo, mokslo ir sporto viceministras arba Lietuvos Respublikos švietimo, mokslo ir sporto ministerijos kancleris (pakaitinis narys – švietimo, mokslo ir sporto viceministras arba Švietimo, mokslo ir sporto ministerijos kancleris);

1.13. teisingumo viceministras arba Lietuvos Respublikos teisingumo ministerijos kancleris (pakaitinis narys – teisingumo viceministras arba Teisingumo ministerijos kancleris);

1.14. užsienio reikalų viceministras arba Lietuvos Respublikos užsienio reikalų ministerijos kancleris (pakaitinis narys – užsienio reikalų viceministras arba Užsienio reikalų ministerijos kancleris);

1.15. vidaus reikalų viceministras arba Lietuvos Respublikos vidaus reikalų ministerijos kancleris (pakaitinis narys – vidaus reikalų viceministras arba Vidaus reikalų ministerijos kancleris);

1.16. žemės ūkio viceministras arba Lietuvos Respublikos žemės ūkio ministerijos kancleris (pakaitinis narys – žemės ūkio viceministras arba Žemės ūkio ministerijos kancleris);

1.17. viešosios įstaigos Vyriausybės strateginės analizės centro (toliau – STRATA) direktorius (pakaitinis narys – STRATA direktoriaus deleguotas STRATA atstovas).

2.	Nustatyti, kad:

2.1. Lietuvos Respublikos finansų ministerija ir šio nutarimo 1 punkte nurodytos įstaigos Lietuvos Respublikos Vyriausybės kanceliariją informuoja apie paskirtus Koordinacinės grupės narius ir jų pakaitinius narius.

2.2. Koordinacinė grupė, Vyriausybės kanceliarija, Finansų ministerija, šio nutarimo 1 punkte nurodytos ministerijos ir STRATA, rengdamos FSP ir MPA projektus, kaip jie suprantami pagal Reglamentą (ES) 2024/1263, atlieka šias užduotis:

2.2.1. Vyriausybės kanceliarija:

2.2.1.1. organizuoja Koordinacinės grupės veiklą ir techniškai aptarnauja Koordinacinę grupę;

2.2.1.2. Lietuvos Respublikos Vyriausybės darbo reglamento, patvirtinto Lietuvos Respublikos Vyriausybės 1994 m. rugpjūčio 11 d. nutarimu Nr. 728 „Dėl Lietuvos Respublikos Vyriausybės darbo reglamento ir Ministrų, Vyriausybės įstaigų, įstaigų prie ministerijų ir kitų Vyriausybei pavaldžių ir atskaitingų viešojo administravimo subjektų norminių teisės aktų projektų rengimo taisyklių patvirtinimo“, nustatyta tvarka teikia Vyriausybės nutarimų dėl pritarimo FSP ir MPA projektus Vyriausybei svarstyti;

2.2.1.3. per 5 darbo dienas nuo FSP ir MPA pateikimo Europos Sąjungos Tarybai (toliau – Taryba) ir Europos Komisijai dienos paskelbia FSP ir MPA Vyriausybės interneto svetainėje.

2.2.2. Koordinacinė grupė:

2.2.2.1. pirmojo Koordinacinės grupės posėdžio metu tvirtina Koordinacinės grupės veiklos organizavimo tvarkos aprašą;

2.2.2.2. tvirtina FSP ir MPA projektų rengimo grafikus;

2.2.2.3. koordinuoja FSP ir MPA projektų rengimą:

2.2.2.3.1. sudaro reformų ir investicijų priemonių, reikalingų Tarybos rekomendacijoms įgyvendinti, konsolidacijos ar kitiems tikslams pasiekti, Reglamento (ES) 2024/1263 13 ir (arba) 14 straipsniuose numatytiems reikalavimams, susijusiems su FSP turiniu, įvykdyti, sąrašą;

2.2.2.3.2. pritaria priemonių, kuriomis įgyvendinama Lietuvai skirta rekomendacija – valstybei narei pagal Sutarties dėl Europos Sąjungos veikimo 121 ir 148 straipsnius Tarybos kasmet teikiamos ekonominės, biudžeto, užimtumo ir struktūrinės politikos gairės (toliau – Lietuvai skirta rekomendacija), rinkiniui;

2.2.2.3.3. nustato informacijos, reikalingos FSP ir MPA struktūrinei – investicinei daliai, atitinkančiai Reglamentą (ES) 2024/1263 ir Europos Komisijos gaires valstybėms narėms dėl informacijos, kuri turi būti pateikta vidutinės trukmės laikotarpio fiskaliniuose struktūriniuose planuose ir metinėse pažangos ataskaitose, apie kurias pranešta 2024 m. birželio 21 d. pranešimu C/2024/3975, (toliau – Gairės), parengti, apimtį;

2.2.2.3.4. reguliariai aptaria FSP ir MPA projektų rengimo pažangą;

2.2.2.3.5. sprendžia klausimus, susijusius su FSP ir MPA projektų parengimu kokybiškai (pagal Reglamente (ES) 2024/1263 ir Gairėse nustatytus reikalavimus) ir laiku (pagal FSP ir MPA projektų rengimo grafikus);

2.2.2.3.6. pritaria FSP ir MPA projektams ir jų teikimui Vyriausybei svarstyti;

2.2.2.3.7. dalyvauja FSP ir MPA projektus pristatant Lietuvos Respublikos Seime, diskusijose su FSP ir MPA susijusiais klausimais;

2.2.2.3.8. inicijuoja ir užtikrina dialogą su Europos Komisija pagal Reglamento (ES) 2024/1263 12 straipsnį (toliau – dialogas su Europos Komisija). Dalyvauja dialogo su Europos Komisija susitikimuose. Dalyvaujant dialoge su Europos Komisija prireikus specialių ekspertinių žinių, pasitelkia Vyriausybės kanceliarijos, Finansų ministerijos, šio nutarimo 1 punkte nurodytų ministerijų specialistus;

2.2.2.4. esant poreikiui arba Reglamento (ES) 2024/1263 31 straipsnyje nurodytu atveju ir vadovaudamasi Reglamento (ES) 2024/1263 15 straipsniu inicijuoja FSP peržiūrėjimą, kuris atliekamas ta pačia tvarka, kokia šiame nutarime nustatyta FSP parengti.

2.2.3. STRATA:

2.2.3.1. rengia FSP ir MPA projektų rengimo grafikų (juose turi būti nurodyti veiksmai ir jų atlikimo terminai) projektus ir teikia juos Koordinacinei grupei tvirtinti;

2.2.3.2. rengia FSP ir MPA struktūrinę – investicinę dalį, atitinkančią Reglamentą (ES) 2024/1263 ir Gaires, remdamasi iš ministerijų pagal šio nutarimo 2.2.4.3 papunktį gauta ir Strateginio valdymo informacinėje sistemoje (SVIS), Europos Sąjungos investicijų administravimo informacinėje sistemoje (INVESTIS), Europos Sąjungos institucijų duomenų bazėje, skirtoje konkrečiai šaliai skirtos rekomendacijos, kaip ji suprantama pagal Reglamentą (ES) 2024/1263, įgyvendinimo pažangai stebėti, (CeSaR) kaupiama informacija ir duomenimis apie reformų ir investicijų priemones;

2.2.3.3. prireikus informacijos apie Reglamento (ES) 2024/1263 13 straipsnio c punkte nurodytų bendrų Europos Sąjungos prioritetų įgyvendinimą, gali jos paprašyti ir kitų negu šio nutarimo 2.2.4.3.5.1–2.2.4.3.5.4 papunkčiuose nurodytų ministerijų;

2.2.3.4. rengia FSP ir MPA projektus, apibendrindama struktūrinę – investicinę dalį ir fiskalinę dalį, Finansų ministerijos parengtą pagal šio nutarimo 2.2.4.1 papunktį;

2.2.3.5. teikia FSP ir MPA projektus Koordinacinei grupei;

2.2.3.6. organizuoja ir techniškai aptarnauja dialogą su Europos Komisija;

2.2.3.7. organizuoja FSP projektui pristatyti skirtą viešą konsultaciją pagal Reglamento (ES) 2024/1263 11 straipsnio 3 dalį;

2.2.3.8. Vyriausybei pritarus, FSP ir MPA teikia Tarybai ir Europos Komisijai Reglamente (ES) 2024/1263 nustatytais terminais arba FSP teikia su Europos Komisija suderintu terminu.

2.2.4. Ministerijos:

2.2.4.1. Finansų ministerija parengia ir pateikia STRATA Reglamentą (ES) 2024/1263 ir Gaires atitinkančius FSP ir MPA fiskalinės dalies projektus, kuriuose turi būti pateikti valdžios sektoriaus finansų duomenys ir informacija: valdžios sektoriaus grynųjų išlaidų planas, kaip jis suprantamas pagal Reglamentą (ES) 2024/1263, ir kiti valdžios sektoriaus finansų rodikliai; Europos Komisijos pateikta orientacinė trajektorija arba techninė informacija, kaip jos suprantamos pagal Reglamentą (ES) 2024/1263; pagrindinės makroekonominės ir biudžeto prielaidos; valdžios sektoriaus skola, numanomi ir neapibrėžtieji valstybės įsipareigojimai; visu FSP laikotarpiu projektuojamas nacionalinėmis lėšomis finansuojamų viešųjų investicijų lygis.

2.2.4.2. Finansų ministerija ir šio nutarimo 1 punkte nurodytos ministerijos teikia Ekonomikos ir inovacijų ministerijai:

2.2.4.2.1. informaciją apie priemones, kuriomis įgyvendinama Lietuvai skirta rekomendacija arba prisidedama prie šios rekomendacijos įgyvendinimo;

2.2.4.2.2. reformų ir investicijų priemones, skirtas Tarybos rekomendacijoms dėl makroekonominių disbalansų panaikinimo ar disbalansų prevencijai pagal 2011 m. lapkričio 16 d. Europos Parlamento ir Tarybos reglamentą (ES) Nr. 1174/2011 dėl vykdymo užtikrinimo priemonių, skirtų perviršiniams makroekonominiams disbalansams naikinti euro zonoje, ir 2011 m. lapkričio 16 d. Europos Parlamento ir Tarybos reglamentą (ES) Nr. 1176/2011 dėl makroekonominių disbalansų prevencijos ir naikinimo įgyvendinti, jeigu Lietuvai yra taikoma makroekonominių disbalansų procedūra.

2.2.4.3. Finansų ministerija ir šio nutarimo 1 punkte nurodytos ministerijos, atsižvelgdamos į Koordinacinės grupės pagal šio nutarimo 2.2.2.3.3 papunktį nustatytą informacijos apimtį, teikia STRATA informaciją, atitinkančią Reglamentą (ES) 2024/1263 ir Gaires, apie savo kompetencijos:

2.2.4.3.1. reformų ir investicijų priemones, skirtas koregavimo laikotarpio pratęsimui pagrįsti ir atitinkančias Reglamento (ES) 2024/1263 14 straipsnyje nustatytus kriterijus, jeigu rengiant FSP Lietuva yra numačiusi naudotis koregavimo laikotarpio pratęsimo sąlyga;

2.2.4.3.2. reformų ir investicijų priemones, skirtas Reglamente (ES) 2024/1263 numatytoms, tačiau šio nutarimo 2.2.4.2.1 ir 2.2.4.2.2 papunkčiuose nenurodytoms, Tarybos rekomendacijoms įgyvendinti;

2.2.4.3.3. viešųjų investicijų poreikius, nurodytus Reglamento (ES) 2024/1263 13 straipsnio g punkto v papunktyje;

2.2.4.3.4. reformų ir investicijų suderinamumą ir, kai tinkama, papildomumą sanglaudos politikos fondais, taip pat Lietuvos ekonomikos gaivinimo ir atsparumo didinimo planu Ekonomikos gaivinimo ir atsparumo didinimo priemonės pagal 2021 m. vasario 12 d. Europos Parlamento ir Tarybos reglamentą (ES) 2021/241, kuriuo nustatoma ekonomikos gaivinimo ir atsparumo didinimo priemonė, veikimo laikotarpiu;

2.2.4.3.5. reformų ir investicijų priemones, rodančias, kaip Lietuva įgyvendina bendrus Europos Sąjungos prioritetus, nurodytus Reglamento (ES) 2024/1263 13 straipsnio c punkte:

2.2.4.3.5.1. Aplinkos ministerija, Žemės ūkio ministerija, Susisiekimo ministerija, Ekonomikos ir inovacijų ministerija ir Energetikos ministerija informaciją apie Reglamento (ES) 2024/1263 13 straipsnio c punkto i papunktyje nurodyto prioriteto įgyvendinimą.

2.2.4.3.5.2. Socialinės apsaugos ir darbo ministerija, Ekonomikos ir inovacijų ministerija, Švietimo, mokslo ir sporto ministerija, Sveikatos apsaugos ministerija informaciją apie Reglamento (ES) 2024/1263 13 straipsnio c punkto ii papunktyje nurodyto prioriteto įgyvendinimą.

2.2.4.3.5.3. Energetikos ministerija informaciją apie Reglamento (ES) 2024/1263 13 straipsnio c punkto iii papunktyje nurodyto prioriteto įgyvendinimą.

2.2.4.3.5.4. Krašto apsaugos ministerija informaciją apie Reglamento (ES) 2024/1263 13 straipsnio c punkto iv papunktyje nurodyto prioriteto įgyvendinimą.

2.2.4.4. Ekonomikos ir inovacijų ministerija:

2.2.4.4.1. koordinuoja Tarybos rekomendacijų, nurodytų šio nutarimo 2.2.4.2 papunktyje, įgyvendinimo priemonių rinkinio sudarymą;

2.2.4.4.2. parengia Tarybos rekomendacijų, nurodytų šio nutarimo 2.2.4.2 papunktyje, įgyvendinimo priemonių rinkinio projektą, remdamasi pagal šio nutarimo 2.2.4.2 papunktį iš ministerijų gauta informacija, ir teikia jį Koordinacinei grupei pritarti;

2.2.4.4.3. per Europos Sąjungos institucijų duomenų bazę, skirtą konkrečiai šaliai skirtos rekomendacijos, kaip ji suprantama pagal Reglamentą (ES) 2024/1263, įgyvendinimo pažangai stebėti, (CeSaR) Europos Sąjungos institucijų nustatytais terminais ir tvarka teikia Europos Komisijai išsamią informaciją apie priemones, numatytas Tarybos rekomendacijų, nurodytų šio nutarimo 2.2.4.2 papunktyje, įgyvendinimo priemonių rinkinyje, ir šių priemonių įgyvendinimo pažangą.

3. Pavesti Vyriausybės kancleriui iki 2025 m. vasario 11 d. patvirtinti Koordinacinės grupės personalinę sudėtį.

Ministras Pirmininkas	Gintautas Paluckas

Finansų ministras	Rimantas Šadžius